**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**ОТ ДЕСИСЛАВА ТАНЕВА – МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ**

**Относно:** Проект на Постановление на Министерския съвет за приемане на Наредба за хранителните добавки

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление за приемане на Наредба за хранителните добавки.

**Причини, които налагат приемането на акта**

В „Държавен вестник“ бр. 52 от 09.06.2020 г. е публикуван нов Закон за храните. Законът влиза в сила в деня на обнародването му в „Държавен вестник”.

Съгласно § 8, ал. 1 от преходните и заключителни разпоредби на Закона за храните, подзаконовите нормативни актове по прилагането му се приемат, съответно издават, в 6-месечен срок от влизането на закона в сила, а съгласно ал. 3, до приемането, съответно издаването на актовете по ал. 1 се прилагат подзаконовите нормативни актове по прилагането на отменения Закон за храните, доколкото не противоречат на този закон.

Съгласно последното изменение на Закона за храните (обн., ДВ, бр. 13 от 2021 г.) е променена законовата делегация за наредбата за хранителните добавки.

Разпоредбата на чл. 81, ал. 1 от Закона за храните определя компетентност по отношение на новия нормативен акт за хранителните добавки за Министерския съвет.

Към настоящия момент е в сила и се прилага Наредба № 47 от 2004 г. за изискванията към хранителните добавки, издадена от министъра на здравеопазването (обн. ДВ, бр. 5 от 2005 г.) (Наредба № 47 от 2004 г.) Действащата Наредба № 47 от 2004 г. за изискванията към хранителните добавки следва да бъде отменена от министъра на здравеопазването.

В проекта на наредба, са направени редица промени и допълнения в сравнение със сега действащата Наредба № 47 от 2004 г. за изискванията към хранителните добавки, имащи за цел, както постигането на пълно и правилно транспониране в националното законодателство на изискванията на Директива 2002/46/ЕО на Европейския парламент и на Съвета от 10 юни 2002 година за сближаване на законодателствата на държавите-членки по отношение на добавките към храни (ОВ, L 183 от 12.07.2002 г.), така и осигуряването на съответствие с въведените със Закона за храните нови изисквания за регистрация на хранителните добавки при пускането им на пазара в страната и поддържането на публичен регистър за тях.

Много важни елементи от проекта на нова наредба са осъвременяването и доразвиването на съществуващите към момента национални изисквания по отношение на хранителните добавки, и по-конкретно:

- осъвременяването и прецизирането на максимално допустимите количества витамини и минерали в хранителни добавки;

- обвързването на разпоредби на наредбата относно дневния прием на вещества в хранителните добавки за определени групи от населението с изискванията на Наредба № 1 от 2018 г. за физиологичните норми за хранене на населението (обн., ДВ, бр. 11 от 2018 г.);

- доразвиване и обвързване разпоредбите на наредбата относно растителните вещества, растителните препарати или комбинация от тях в хранителните добавки, с изискванията на Наредба № 5 от 2004 г. за изискванията, на които трябва да отговарят билкозаготвителните пунктове и складовете за билки (обн., ДВ, бр. 85 от 2004 г.) (Наредба № 5 от 2004 г.) и Наредбата за реда за класифициране на растенията и веществата като наркотични, приета с Постановление № 293 на Министерския съвет от 2011 г. (обн., ДВ, бр. 87 от 2011 г.), и в частност – за забрана влагането в хранителни добавки на определени растителни вещества от растения, посочени в Наредба № 5 от 2004 г. и Регламент (ЕО) № 1925/2006 на Европейския парламент и на Съвета от 20 декември 2006 година относно влагането на витамини, минерали и някои други вещества в храните (ОВ, L 404 от 30.12.2006 г.), и/или класифицирани като наркотични;

- създаване на нов раздел в наредбата относно веществата, които не могат да се влагат в хранителните добавки.

Въведени са нови разпоредби за взаимно признаване съгласно изискванията на Регламент (ЕС) № 2019/515 на Европейския парламент и на Съвета от 19 март 2019 година относно взаимното признаване на стоки, законно предлагани на пазара в друга държава членка, и за отмяна на Регламент (ЕО) № 764/2008 (ОВ, L 91 от 29.03.2019 г.), на хранителни добавки, които законно се предлагат на пазара в друга държава членка.

Съгласно т. 12 от Плана за действие за 2021 г. с мерките, произтичащи от членството на Република България в Европейския съюз, е предвидено с Наредбата за хранителните добавки по чл. 81, ал. 1 от Закона за храните, да бъдат въведени в националното законодателство настъпилите промени в Директива 2002/46/EO с Регламент (EC) № 1161/2011 на Комисията от 14 ноември 2011 година за изменение на Директива 2002/46/ЕО на Европейския парламент и на Съвета, Регламент (ЕО) № 1925/2006 на Европейския парламент и на Съвета и Регламент (ЕО) № 953/2009 на Комисията по отношение на списъците с минерални вещества, които могат да бъдат влагани в храни (ОВ, L 296 от 15.11.2011 г.), Регламент (EC) № 119/2014 на Комисията от 7 февруари 2014 година за изменение на Директива 2002/46/ЕО на Европейския парламент и на Съвета и Регламент (ЕО) № 1925/2006 на Европейския парламент и на Съвета по отношение на обогатени с хром дрожди, използвани за производството на хранителни добавки, и хромен (III) лактат трихидрат за влагане в храни (ОВ, L 39 от 08.02.2014 г.), Регламент (EC) № 414/2015 Регламент (ЕС) 2015/414 на Комисията от 12 март 2015 година за изменение на Директива 2002/46/ЕО на Европейския парламент и на Съвета по отношение на глюкозаминова сол на (6 S )-5-метилтетрахидрофолиева киселина, използвана за производството на хранителни добавки (ОВ, L 68 от 13.03.2015 г.) и Регламент (EC) № 1203/2017 Регламент (ЕС) 2017/1203 на Комисията от 5 юли 2017 година за изменение на Директива 2002/46/ЕО на Европейския парламент и на Съвета и на Регламент (ЕО) № 1925/2006 на Европейския парламент и на Съвета по отношение на веществата органичен силиций (монометилсилантриол) и калциева сол на фосфорилирани олигозахариди (POs-Ca®), влагани в храните и използвани при производството на хранителни добавки (ОВ, L 173, 06.07.2017 г.), като по този начин се премахват съществуващите още от 2011 г. несъответствия в националната нормативна уредба спрямо правото на ЕС.

**Цели**

С проекта се определят:

- хранителните вещества (витамините и минералите), които могат да се влагат при производството на хранителни добавки;

- веществата с хранителен или физиологичен ефект, които могат да се влагат при производството на хранителни добавки;

- критериите за чистота на хранителните вещества, предназначени за влагане в хранителни добавки;

-информацията, която трябва да се отбелязва при етикетиране, представянето и рекламата на хранителни добавки;

- растенията и частите от растения, които не могат да се влагат в хранителни добавки;

- веществата, които не могат да се влагат в хранителни добавки.

Наредбата се издава на основание чл. 81, ал. 1 от Закона за храните.

**Очаквани резултати от прилагането на акта**

Приемането на наредбата има за основна цел да подобри информираността на потребителите и възможностите за контрол върху безопасността и качеството на предлаганите на пазара хранителни добавки. При ефективното й прилагане може да се очаква по-добре информиран избор на потребителя, по-надежден контрол срещу подвеждащи практики за заблуда на потребителя и увеличаване на дела на качествените и ефективни продукти, предлагани на пазара. Това от своя страна ще окаже положително влияние върху опазването на общественото здраве.

С приемането на проекта се създават условия за отстраняване на необоснованите пречки пред свободното движение на стоки с произход от други страни членки на ЕС, посредством взаимно признаване, при спазване изискванията на Регламент (ЕС) 2019/515 на Европейския парламент и на Съвета от 19 март 2019 година относно взаимното признаване на стоки, законно предлагани на пазара в друга държава членка, и за отмяна на Регламент (ЕО) № 764/2008.

**Анализ за съответствие с правото на Европейския съюз**

С наредбата се въвеждат разпоредбите на Директива 2002/46/ЕО на Европейския парламент и на Съвета от 10 юни 2002 година за сближаване на законодателствата на държавите-членки по отношение на добавките към храни. В тази връзка е приложена таблица на съответствието с правото на ЕС.

Проектът на наредба е нотифициран по реда на Директива (ЕС) 2015/1535 на Европейския парламент и на Съвета от 9 септември 2015 година установяваща процедура за предоставянето на информация в сферата на техническите регламенти и правила относно услугите на информационното общество (ОВ, L 241, 17.9.2015 г.).

**Финансови и други средства, необходими за прилагането на новата уредба**

Предложеният проект на акт не води до въздействие върху държавния бюджет, поради което е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Не са необходими допълнителни разходи/трансфери и други плащания по бюджета на Министерството на земеделието, храните и горите за 2021 г.

Проектът на акт не води до изменения в целевите стойности на показателите за изпълнение, в това число ключовите индикатори.

**Информация за проведените обществени консултации**

Съгласно чл. 26, ал. 3 и 4 от Закона за нормативните актове проектът на постановление, докладът към него, частичната предварителната оценка на въздействието и становището на дирекция „Модернизация на администрацията“ в администрацията на Министерския съвет са публикувани на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

В съответствие с чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения в резултат на проведената обществена консултация е публикувана на интернет страницата на Министерството на земеделието, храните и горите и на Портала за обществени консултации.

Проектът на Постановление на Министерския съвет за приемане на Наредба за хранителните добавки е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 81, ал.1 от Закона за храните и чл. 8, ал. 2 от Устройствения правилник на Министерският съвет и на неговата администрация предлагам Министерският съвет да приеме приложения проект на Постановление.

|  |  |
| --- | --- |
| **Приложение:** | 1. Проект на Постановление на Министерския съвет; 2. Проект на Наредба за хранителните добавки; 3. Частична предварителна оценка на въздействието; 4. Становище на дирекция „Модернизация на администрацията“ на Министерския съвет; 5. Финансова обосновка; 6. Таблица на съответствието с правото на Европейския съюз; 7. Становище на Работна група 1 „Свободно движение на стоки”; 8. Становище на Работна група 7 „Земеделие”; 9. Справка за отразяване на постъпилите по реда на чл. 32 – 34 от УПМСНА становища; 10. Постъпили становища; 11. Справка за получените предложения и становища от проведената обществена консултация; 12. Получени предложения и становища; 13. Проект на съобщение за средствата за масово осведомяване. |

**ДЕСИСЛАВА ТАНЕВА**

*Министър на земеделието, храните и горите*